ΓΡΑΠΤΗ ΕΡΩΤΗΣΗ E-1427/96 υποβολή: Klaus Rehder (PSE) προς την Επιτροπή (6 Iουνίου 1996)

Θέμα: Υιοθέτηση προτύπων της ΕΕ από τις Χώρες της Κεντρικής και Ανατολικής Ευρώπης (ΧΚΑΕ)

Εδώ και λίγον καιρό, οι ΧΚΑΕ προσπαθούν να προσαρμόσουν τα πρότυπά τους στον τομέα των κτηνιατρικών ελέγχων, των ελέγχων στα τρόφιμα και των φυτουγειονομικών ελέγχων προς το επίπεδο της ΕΕ. Παραπονούνται όλες ότι η προσαρμογή αυτή, την οποία απαιτεί δικαιολογημένα η πρώτη Λευκή Βίβλος, δυσχεραίνεται από το γεγονός ότι στα διάφορα κράτη μέλη της ΕΕ τα επίπεδα διαφέρουν πολύ μεταξύ τους.

1. Σε συνάρτηση με τις τρέχουσες διαπραγματεύσεις περί ισοδυναμίας, είναι σε θέση η Επιτροπή να εκπονήσει στους τομείς αυτούς ένα ενιαίο για όλη την ΕΕ πρότυπο με υψηλό επίπεδο ασφαλείας και να το προσφέρει στις ΧΚΑΕ, και πώς θα είναι το πρότυπο αυτό;

2. Επαρκούν οι σχετικές ρυθμίσεις της Διεθνούς Οργάνωσης Εμπορίου και του SPS (υγειονομικοί και φυτουγειονομικοί κανόνες) για την εξασφάλιση αυτού του υψηλού προτύπου ασφαλείας που είναι απαραίτητο για τους ευρωπαίους καταναλωτές;

Απάντηση του κ. Fischler εξ ονόματος της Επιτροπής (15 Ioυλίου 1996)

1. Το Λευκό Βιβλίο περιλαμβάνει ((COM(95) 163 )) στον κτηνιατρικό και φυτοϋγειονομικό τομέα, τη βασική νομοθεσία που εφαρμόζεται σε όλα τα κράτη μέλη και είχε συνταχθεί για να βοηθήσει τις χώρες της Κεντρικής και Ανατολικής Ευρώπης να κατανοήσουν το κοινοτικό δίκαιο, με σκοπό τη σταδιακή προσαρμογή τους.

Οι χώρες αυτές αποδέχονται για μια χρονική περίοδο το κοινοτικό κεκτημένο που βασίζεται στο Λευκό Βιβλίο, καθώς και τη σχετική νομοθεσία εφαρμογής. Στις συζητήσεις σχετικά με την ισοδυναμία σε κτηνιατρικά και φυτοϋγειονομικά θέματα με τις χώρες της Κεντρικής και Ανατολικής Ευρώπης, καθώς και με άλλες τρίτες χώρες, η Επιτροπή χρησιμοποιεί τα ίδια πρότυπα ως βάση για τη διεξαγωγή διαπραγματεύσεων. Για τομείς για τους οποίους η πλήρης εναρμόνιση δεν έχει περατωθεί, η ισοδυναμία δεν είναι δυνατόν να αναγνωρισθεί. Εντούτοις, η Επιτροπή πιέζει για την ολοκληρωση της εναρμόνισης των κοινοτικών κανόνων για τις εισαγωγές, έτσι ώστε να καταστεί δυνατόν να αναγνωρισθεί η ισοδυναμία των εν λόγω μέτρων.

Οι εφαρμοζόμενες από διάφορα κράτη μέλη υγειονομικές απαιτήσεις κατά τις εισαγωγές από τρίτες χώρες, εξαρτώνται από τις αντικειμενικές διαφορές ως προς το υγειονομικό καθεστώς που υπάρχει στο έδαφός τους καθώς και από τη διαφορετική ερμηνεία και εφαρμογή των βασικών οδηγιών που ρυθμίζουν τα θέματα αυτά. Η πρώτη ομάδα διαφορών αναγνωρίζεται στο κοινοτικό δίκαιο και επιτρέπεται στα κράτη μέλη να απαιτούν συμπληρωματικές εγγυήσεις στο ενδοκοινοτικό εμπόριο. Η δεύτερη αποτελεί το αντικείμενο συνεχούς έργου της Επιτροπής για την επίτευξη της ενιαίας εφαρμογής.

Στις διαπραγματεύσεις που διεξάγει η Επιτροπή λαμβάνει ως βάση την κοινοτική νομοθεσία και κατά συνέπεια οι τρίτες χώρες καλούνται να διασφαλίζουν τις συμπληρωματικές εγγυήσεις που αναγνωρίζονται σε κοινοτική κλίμακα.

Η Επιτροπή έχει εστιάσει την προσοχή της στα υγειονομικά μέτρα που αφορούν εμπορικά θέματα και η εφαρμογή τους θα ελέγχεται.

2. Η συμφωνία στον υγειονομικό και φυτοϋγειονομικό τομέα (SPS) η οποία προέκυψε από τις πολυμερείς διαπραγματεύσεις του τελευταίου Γύρου της Ουρουγουάης, δεν καθορίζει υγειονομικά ή φυτοϋγειονομικά μέτρα αλλά κανόνες που συνδέονται με την εφαρμογή των εν λόγω μέτρων. Οι κανόνες αυτοί περιλαμβάνουν αναφορά στα διεθνή πρότυπα, γενικές κατευθύνσεις ή συστάσεις από αρμόδιους διεθνείς οργανισμούς όπως είναι η Επιτροπή τροφίμων «Codex alimentarius» και το Διεθνές Γραφείο Επιζωοτιών. Συνήθως οι υγειονομικές διατάξεις της Κοινότητας πληρούν τα εν λόγω πρότυπα. Εντούτος, η συμφωνία επιτρέπει επίσης στα μέλη να θεσπίζουν ή να διατηρούν υψηλότατα πρότυπα, εφόσον υπάρχει επιστημονική αιτιολόγηση ή λόγω του ότι ένα μέλος έχει καθορίσει το ενδεδειγμένο επίπεδο υγειονομικής ή φυτοϋγειονομικής προστασίας, σύμφωνα με τις γενικές διατάξεις της συμφωνίας. Εξυπακούεται ότι οι απαραίτητες αποφάσεις για την προστασία των ευρωπαίων καταναλωτών δύνανται να λαμβάνονται μόνο στο πλαίσιο της κοινοτικής νομοθεσίας.